CELEX: 32015D1423
Language: ro
Date: 2015-08-21 00:00:00
Title: Decizia de punere în aplicare (UE) 2015/1423 a Comisiei din 21 august 2015 privind anumite măsuri provizorii de protecție împotriva dermatozei nodulare contagioase din Grecia [notificată cu numărul C(2015) 6010] (Text cu relevanță pentru SEE)

25.8.2015   
            
            
               RO
            
            
               Jurnalul Oficial al Uniunii Europene
            
            
               L 222/7
            
         DECIZIA DE PUNERE ÎN APLICARE (UE) 2015/1423 A COMISIEI
   din 21 august 2015
   privind anumite măsuri provizorii de protecție împotriva dermatozei nodulare contagioase din Grecia
   
      
         [notificată cu numărul C(2015) 6010]
      
   
   (Numai textul în limba greacă este autentic)
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 89/662/CEE a Consiliului din 11 decembrie 1989 privind controlul veterinar în cadrul schimburilor intracomunitare în vederea realizării pieței interne (1), în special articolul 9 alineatul (3),
   având în vedere Directiva 90/425/CEE a Consiliului din 26 iunie 1990 privind controalele veterinare și zootehnice aplicabile în schimburile intracomunitare cu anumite animale vii și produse în vederea realizării pieței interne (2), în special articolul 10 alineatul (3),
   întrucât:
   
               (1)
            
            
               Dermatoza nodulară contagioasă este o boală virală a bovinelor, transmisă în principal prin vectori și caracterizată de pierderi importante, având un potențial de răspândire masivă, în special prin intermediul animalelor vii și al produselor obținute de la animale infectate.
            
         
               (2)
            
            
               Directiva 92/119/CEE a Consiliului (3) stabilește măsuri generale pentru controlul anumitor boli ale animalelor, incluzând dermatoza nodulară contagioasă. Acestea includ măsuri care trebuie aplicate în cazul suspectării și al confirmării dermatozei nodulare contagioase.
            
         
               (3)
            
            
               La data de 20 august 2015, autoritățile elene au notificat Comisiei existența a două focare epidemice de dermatoză nodulară contagioasă în fermele de bovine, cu un total de aproximativ 200 de bovine în zona Feres, unitatea regională Evros, din Grecia.
            
         
               (4)
            
            
               Grecia a aplicat măsurile corespunzătoare în cadrul Directivei 92/119/CEE și a stabilit zone de protecție și de supraveghere în jurul focarelor, în conformitate cu articolul 10 din directiva respectivă.
            
         
               (5)
            
            
               Există riscul ca virusul dermatozei nodulare contagioase să se răspândească în alte zone din Grecia și în alte state membre, în special prin intermediul comerțului cu bovine vii și cu material seminal provenit de la acestea, al circulației anumitor rumegătoare sălbatice și al introducerii pe piață a anumitor produse derivate de la bovine.
            
         
               (6)
            
            
               Pentru a preveni răspândirea sa în alte zone din Grecia, în alte state membre și în țări terțe, este adecvat să se interzică circulația și expedierea de bovine și de material seminal provenit de la acestea, precum și introducerea pe piață a anumitor produse de origine animală provenite din unitatea regională Evros.
            
         
               (7)
            
            
               Până la reuniunea Comitetului permanent pentru plante, animale, produse alimentare și hrană pentru animale și în colaborare cu statul membru în cauză, Comisia ar trebui să adopte măsuri provizorii de protecție care să vizeze dermatoza nodulară contagioasă din Grecia.
            
         
               (8)
            
            
               Situația va fi reexaminată în cadrul următoarei reuniuni a Comitetului permanent pentru plante, animale, produse alimentare și hrană pentru animale, iar, dacă va fi cazul, măsurile vor fi adaptate,
            
         ADOPTĂ PREZENTA DECIZIE:
   Articolul 1
   (1)   Grecia interzice expedierea următoarelor mărfuri din unitatea regională Evros în alte părți ale Greciei, în alte state membre și în țări terțe:
   
               (a)
            
            
               bovine și rumegătoare sălbatice vii;
            
         
               (b)
            
            
               material seminal provenit de la bovine.
            
         (2)   Grecia interzice introducerea pe piață în afara unității regionale Evros a următoarelor mărfuri provenite din unitatea regională Evros:
   
               (a)
            
            
               carne proaspătă provenită de la bovine și preparate din carne și produse din carne obținute din această carne proaspătă;
            
         
               (b)
            
            
               lapte și produse lactate provenite de la bovine;
            
         
               (c)
            
            
               subproduse de origine animală neprelucrate obținute de la bovine, cu excepția cazului în care sunt destinate, sub supravegherea oficială a autorității competente, eliminării într-o fabrică autorizată de pe teritoriul Greciei.
            
         Articolul 2
   Prezenta decizie se aplică până la 30 septembrie 2015.
   Articolul 3
   Prezenta decizie se adresează Republicii Elene.
   
      Adoptată la Bruxelles, 21 august 2015.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 395, 30.12.1989, p. 13.
   
      (2)  JO L 224, 18.8.1990, p. 29.
   
      (3)  Directiva 92/119/CEE a Consiliului din 17 decembrie 1992 de stabilire a măsurilor comunitare generale de combatere a unor boli la animale, precum și a măsurilor specifice împotriva bolii veziculoase a porcului (JO L 62, 15.3.1993, p. 69).